โตโยไทยงานเข้ากว่า600ล.ดันกำไรปีนี้พุ่ง
&nbsp;
21 ส.ค. 2554

โพสต์ทูเดย์ — “TTCL” คว้างานก่อสร้างโรงงานคาโปรแลคตัม เฟส 3 กว่า 600 ล้านบาท ดันงานในมือ คาดปีนี้กำไรพุ่งแรง
นายสุวิทย์ มโนมัยยานนท์ กรรมการบริหารและรองประธานเจ้าหน้าที่บริหารอาวุโสฝ่ายขาย บริษัท โตโยไทย คอร์ปอเรชั่น (TTCL) เปิดเผยว่า บริษัทชนะงานการประมูลการก่อสร้างโรงงานคาโปรแลคตัม เฟส 3 เพื่อขยายกำลังการผลิตให้กับบริษัท อูเบะ เคมิคอลส์ (เอเชีย) ที่ จ.ระยอง มูลค่าประมาณ 643 ล้านบาท โดยจะเริ่มงานเดือน พ.ย.นี้ และคาดว่าจะแล้วเสร็จในเดือน ธ.ค. 2554
“บริษัทจะรับรู้รายได้ได้ทันที และจะทำให้มีปริมาณงานคงค้าง (แบ็กล็อก) เพิ่มขึ้นเป็นกว่า 1.1 หมื่นล้านบาท” นายสุวิทย์ กล่าว
สำหรับโครงการใหม่ๆ ของบริษัท จะช่วยเพิ่มอัตรากำไรอย่างต่อเนื่อง เพราะงานออกแบบวิศวกรรมเป็นงานที่มีอัตรากำไรขั้นสูงและความเสี่ยงต่ำมาก จึงคาดว่าอัตรากำไรสุทธิจะเพิ่มขึ้นอย่างต่อเนื่อง
ทั้งนี้ บริษัทยังมีแผนการเข้าประมูลงานรับเหมาก่อสร้างแบบครบวงจรอีกหลายโครงการซึ่งส่วนใหญ่อยู่ในเขต จ.ระยอง อาทิ โครงการก่อสร้างโรงงานปิโตรเคมีของบริษัทกลุ่ม ปตท. หลายโครงการรวมมูลค่ากว่า 1 หมื่นล้านบาท โครงการปิโตรเคมีในประเทศเวียดนามและอินโดนีเซียอีกกว่า 1 หมื่นล้านบาท รวมเป็นกว่า 2 หมื่นล้านบาท
นอกจากนี้ TTCL ยังมุ่งมั่นที่จะขยายการรับงานในตลาดต่างประเทศสำคัญ โดยเฉพาะเขตตะวันออกกลาง เนื่องจากเป็นตลาดที่มีอนาคตการขยายตัวอย่างมาก และเป็นแหล่งน้ำมันสำคัญของโลก และถือเป็นตลาดอนาคตในต่างประเทศเพื่อเพิ่มอัตรากำไร และสร้างการเติบโตอย่างต่อเนื่อง
สำหรับพันธมิตรใหม่ที่จะเข้ามาร่วมทุนเพื่อเพิ่มศักยภาพการขยายงานในต่างประเทศ น่าจะได้ข้อสรุปเร็วๆ นี้